LUR simpatiseer ná dood van 2 pasiënte in Paarl | Netwerk24
LUR simpatiseer ná dood van 2 pasiënte in Paarl
Deur Malherbe Nienaber 08 September 2018 19:50
Nomafrench Mbombo, Wes-Kaapse LUR vir gesondheid.Foto: Deaan Vivier
Die Wes-Kaapse LUR vir gesondheid sal die gesinne van twee mans wat by die Paarl-hospitaal dood is, Sondag besoek.
Die departement het die families van die pasiënte ontmoet en bied ondersteuning aan personeel, luidens ’n verklaring.
Dit volg nadat ’n 43-jarige man van Paarl-Oos Saterdagoggend dood is toe hy van die sesde verdieping van die hospitaal gespring en op die dak van die tweede verdieping geval het.
Nog ’n man het hom na bewering Vrydagaand daar opgehang. Sy ouderdom is nog nie bekend nie.
Die polisie het vroeër bevestig dat dossiere vir geregtelike doodsondersoeke geopen is.
Intussen sal Nomafrench Mbombo, LUR vir gesondheid, Sondag die gesinne besoek.
“Die Wes-Kaapse departement van gesondheid wil graag ons innige meegevoel betoon aan die families ná die dood van die twee pasiënte,” sê Colleen Smart, woordvoerder van Mbombo.
In November 2017 is ’n 50-jarige man wat glo kanker in ’n gevorderde stadium gehad het, ook dood by dié hospitaal nadat hy by die sesde verdieping uitgespring het.
’n Maand voor dit is die lyk van ’n 61-jarige man in die dak van die provinsiale hospitaal in Stellenbosch gevind sowat twee weke nadat hy glo uit een van die sale verdwyn het.
Meer oor: Paarl-Hospitaal
Raaiselsterftes by Kaapse hospitaal: Een spring van dak, ander hang